Pétur Jónsson RE með 40% rækjukvótans á Flæmingjagrunni
Fiskistofa hefur úthlutað rækjuveiðiheimildum á Flæmingjagrunni til einstakra fiskiskipa. Á árinu 2004 er heimilt að veiða 13.500 tonn af rækju á deilisvæði 3M á Flæmingjagrunni en 144 tonn á deilisvæði 3L. Pétur Jónsson RE fær mesta úthlutun eða alls tæplega 5.500 tonna rækjukvóta á báðum svæðunum.
Alls fá 13 fiskiskip úthlutað rækjukvóta á báðum veiðisvæðum en þar sem umfang heildarkvótans á veiðisvæði 3M er óverulegt koma ekki nema 58 tonn í hlut Péturs Jónssonar RE en minnsti kvótinn er mældur í 187 kílóum til handa Mánabergi ÓF. Pétur Jónsson RE var eina íslenska skipið sem sinnti rækjuveiðunum á Flæmingjagrunni á sl. ári að marki og hefur útgerð skipsins keypt þar veiðiheimildir frá öðrum útgerðum á undanförnum árum.
Skipin sem hefur verið úthlutað kvóta til eru: Pétur Jónsson RE, 5.418 tonn, Sunna SI, 2.950 tonn, Baldvin Þorsteinsson EA, 1.733 tonn, Frú Magnhildur VE, 634 tonn, Kaldbakur EA, 624 tonn, Askur ÞH, 575 tonn, Júlíus Geirmundsson ÍS, 510 tonn, Skafti SK, 271 tonn, Páll Pálsson ÍS, 222 tonn, Keilir SI, 208 tonn, Árbakur EA, 169 tonn, Sléttbakur EA, 169 tonn og Mánaberg ÓF, 18 tonn.
Flest skipanna á þessum lista eru vel þekkt en viðkomandi skip þurfa ekki endilega að vera þau sem öfluðu kvótans á sínum tíma. Sennilega reka einhverjir upp stór augu þegar þeir sjá að skip eins og Frú Magnhildur VE og Keilir SI eru með drjúga rækjukvóta á Flæmingjagrunni. Frú Magnhildur VE er 15 brúttótonna smábátur á aflamarki en rækjukvótinn, sem rækjufrystitogarinn Andvari VE sá um að afla, er vistaður á bátnum. Keilir SI er rúmlega 50 brúttótonna dragnótarbátur í eigu Siglfirðings hf. á Siglufirði en það fyrirtæki gerði á sínum tíma út togarana Sigli SI, Siglfirðing SI og Svalbarða SI.
Sjávarútvegsvefur Fiskifrétta
Fiskistofa hefur úthlutað rækjuveiðiheimildum á Flæmingjagrunni til einstakra fiskiskipa.
Á árinu 2004 er heimilt að veiða 13.500 tonn af rækju á deilisvæði 3M á Flæmingjagrunni en 144 tonn á deilisvæði 3L.
Pétur Jónsson RE fær mesta úthlutun eða alls tæplega 5.500 tonna rækjukvóta á báðum svæðunum.
Pétur Jónsson RE var eina íslenska skipið sem sinnti rækjuveiðunum á Flæmingjagrunni á sl. ári að marki.
Hefur útgerð skipsins keypt þar veiðiheimildir frá öðrum útgerðum á undanförnum árum.
Alls fá 13 fiskiskip úthlutað rækjukvóta á báðum veiðisvæðum.